फुटबलर एन्जिला ली–निङको ब्रान्ड एम्बासडर
नेपाली महिला फुटबलर एन्जिला तुम्बापो सुब्बा ली–निङको ब्रान्ड एम्बासडर बनेकी छन् । नेपाली महिला टोली र नेपाल एपीएफ क्लबकी गोलरक्षक एन्जिलालाई अन्तर्राष्ट्रिय खेल सामग्री तथा पोसाक उत्पादक कम्पनी ली–निङले दुई वर्षका लागि ब्रान्ड एम्बासडर बनाएको हो ।
काठमाडौँ — नेपाली महिला फुटबलर एन्जिला तुम्बापो सुब्बा ली–निङको ब्रान्ड एम्बासडर बनेकी छन् । नेपाली महिला टोली र नेपाल एपीएफ क्लबकी गोलरक्षक एन्जिलालाई अन्तर्राष्ट्रिय खेल सामग्री तथा पोसाक उत्पादक कम्पनी ली–निङले दुई वर्षका लागि ब्रान्ड एम्बासडर बनाएको हो ।शुक्रबार आयोजित कार्यक्रममा दुई पक्षबीच सम्झौता पत्रमा हस्ताक्षर भएको छ । सम्झौतामा नेपालका लागि ली–निङको आधिकारिक बिक्रेता चाइना ट्रेड लिंक कम्पनीका प्रमुख कार्यकारी अधिकृत राजेन महर्जन र एन्जिलाले हस्ताक्षर गरेका छन् ।ली–निङले एन्जिलाको नाममा ‘एटीएस १६’ नयाँ ब्रान्ड बनाउने महर्जनले बताए । ‘ली–निङसँगको सम्झौताले मलाई मात्र नभई अन्य महिला फुटबलरलाई पनि राम्रो खेल्न प्रेरित गर्नेछ,’ एन्जिलाले भनिन्, ‘यसले अन्य महिला खेलाडीलाई पनि ब्रान्ड एम्बासडर बन्न बाटो खोलिदिएको छ ।’एन्जिलाले नेपाली राष्ट्रिय टोली र एपीएफबाट खेल्दाबाहेक अन्यमा ली–निङको जर्सी प्रयोग गर्नेछिन् । त्यसबाहेक एन्जिलाले सामाजिक सञ्जालमार्फत ली–निङको प्रवद्र्धन गर्नेछिन् । ली–निङले एन्जिलालाई विभिन्न खेलसामग्री उपलब्ध गराउनुका साथै बिक्रीपछि खुद नाफाको १० प्रतिशतमध्ये आधा एन्जिलालाई प्रदान गर्ने र आधा नाफा अरू खेलका खेलाडीलाई प्रदान गर्ने सम्झौता पत्रमा उल्लेख छ ।एन्जिलाको कथामा आधारित ‘अन्जिला’ फिल्म निर्माण भइरहेको छ । उक्त चलचित्रमा एन्जिला आफैंले अभिनय गर्नेछिन् । दयाहाङ राई, सिर्जना सुब्बा, बुद्धि तामाङ, माउत्से गुरुङ, प्रेमकुमार श्रेष्ठलगायतले उक्त चलचित्रमा अभिनय गर्ने घोषणा यसअघि नै भइसकेको थियो ।अखिल नेपाल फुटबल संघ (एन्फा)की सदस्य सरिला श्रेष्ठले यस्तो सम्झौता महिला फुटबलमै पहिलो भएकाले यो ऐतिहासिक दिनको रूपमा रहने स्मरण गराइन् । पूर्वराष्ट्रिय कप्तान तथा गोलरक्षक उपेन्द्रमान सिंहले ली–निङले नेपाली फुटबलमा योगदान दिएको जनाए । ली–निङले ‘ए’ डिभिजन फुटबल टोलीहरू संकटा, जावलाखेल युथ, फ्रेन्ड्स क्लब, च्यासल युवा र ब्रिगेड ब्वाइज क्लबलाई किट्स प्रायोजक गर्दै आएको छ ।